ADAMO MAGAZIN III.

Válogatás Lukács Attila írásaiból

Kiadó: ADAMO BOOKS KFT.

http://adamobooks.com

Felelős kiadó: ADAMO BOOKS KFT. Ügyvezetője

Főszerkesztő: Pavuk Péter

Borítókészítő: Janka Tamara

Copyright © ADAMO BOOKS KFT.

Budapest, 2015

TARTALOM

JONAS JONASSON, FÁBIÁN JANKA ÉS FREI TAMÁS: AZ ELTŰNT JOGDÍJAK NYOMÁBAN

AMERIKAI KÉPREGÉNY-PIAC: NAGY ELVÁRÁSOK A CSILLAGOK HÁBORÚJA-SOROZAT KAPCSÁN

LAKHATÓ BOLYGÓK A NAPRENDSZEREN TÚL

VISSZATÉR A CSILLAGOK HÁBORÚJA LEIA HERCEGNŐJE

A SZÁZÉVES EMBER, AKI KIMÁSZOTT AZ ABLAKON ÉS PÉNZT HOZOTT

LASSAN LÉPDEL ELŐRE AMERIKÁBAN A FEHÉR ISTEN

JONAS JONASSON, FÁBIÁN JANKA ÉS FREI TAMÁS:
AZ ELTŰNT JOGDÍJAK NYOMÁBAN

Jonas Jonasson sikerregénye, a Százéves ember, aki kimászott az ablakon és eltűnt hatalmasat durrant az Egyesült Királyságban: papírváltozata több mint félmillió eladást produkált, míg elektronikus könyvként több mint 700 ezer példányban értékesítették. Azt gondolhatnánk, hogy Jonasson úr „betegre kereste magát” a szigetországi eladásokból. Ám ügynöke, Carina Brandt szerint csak 2012 őszén kapott egy kisebb összeget, azután semmit. Sokáig türelemmel várt, majd végül az észak-amerikai jogtulajdonossal, a Hatchette Book Grouppal együttműködve jogi útra terelte az ügyet. Kérdéses azonban, hogy mennyi pénzt tud kisajtolni a szigetországi kiadótól, a Hesperustól - különösen annak fényében, hogy több fontos munkatárs távozott a cégvezetésből. Hogy a kifizetetlen szerzői jogdíjak problémája Magyarországon is létezik, arról Fábián Janka vagy Frei Tamás is tudna mesélni ezt-azt.

A romantikus könyveivel hírnévre szert tett Fábián Jankának állítólag mintegy 4 millió forinttal tartozik az Ulpius. Az írónő elmondása szerint aktuális regénye is jól fogy - vagyis csak halmozódik a meg nem kapott honoráriumok összege. Napokkal ezelőtt még azt nyilatkozta a Blikknek, hogy elszámolás híján nem tudja a pontos összeget. De ki fog vele elszámolni? Remélhetőleg az Ulpius csődgondnokával meg tud állapodni erről is. Addig is angolt tanít, hogy növekvő kiadásait valahogy fedezze. Az interjúból az is kiderült, hogy lakáshitelét ilyen körülmények között nem bírja fizetni. Műveit nem szeretné az Ulpiusnál hagyni, de a helyzetet bonyolítja, hogy az ilyen szerződéseket egyszerűen tartozásra hivatkozva nem lehet csak úgy felmondani. Bizony jó nagy kalamajkát hagyott maga mögött a volt Ulpius-főnök, Kepets András...

AMERIKAI KÉPREGÉNY-PIAC:
NAGY ELVÁRÁSOK A CSILLAGOK HÁBORÚJA-SOROZAT KAPCSÁN

2014-ben két Csillagok háborúja-tematikájú képregény került a kategória Top 10-es eladási listájára. A Star Wars Jedi Academy Return 78 132 eladással került a 9. helyre, míg a szintén Jeffrey Brown nevével fémjelzett Star Wars Jedi Academy 83 639 értékesített példánnyal a 8. helyig kapaszkodott. A számok azért meglepőek, mert a felsorolt címek elsősorban gyermekeknek szánt „képes regények”, nem igazi Star Wars történetek. A Top 10-en túl azonban meglepően sok felnőtteknek (is) szánt cím olvasható.

LAKHATÓ BOLYGÓK A NAPRENDSZEREN TÚL

Az egyik legjelentősebb tudományos weboldal a minap 10 potenciálisan lakható bolygót mutatott be röviden. Az igazán gyanús exobolygók száma látványosan növekszik, ráadásul tőlünk mért távolságuk sem vészesen nagy. Tényleg itt vannak a kozmikus szomszédságban? Tényleg lakhatók?

VISSZATÉR A CSILLAGOK HÁBORÚJA LEIA HERCEGNŐJE

A Csillagok háborúja 7. része Az ébredő Erő, decemberben kerül a mozikba. A Jedi visszatér után 30 évvel játszódó filmben újra feltűnik Leia hercegnő, azaz Carrie Fisher. Érdemes dióhéjban összefoglalni, mi történt vele a Csillagok háborúja kirobbanó sikere óta.

A SZÁZÉVES EMBER, AKI KIMÁSZOTT AZ ABLAKON ÉS PÉNZT HOZOTT

1961. július 6-án született Jonas Jonasson (eredetileg Pär-Ola Jonas Jonasson), akit a svéd Rejtő Jenőnek is nevezett egy kereskedelmi oldal. A dél-svédországi Växjö községben látta meg a napvilágot - ami Kronoberg megyében található - és gyermekéveit is itt töltötte. A Göteborgi Egyetemen anyanyelvén kívül a spanyol nyelvvel került közelebbi kapcsolatba, majd két újságnak is dolgozott (Smålandsposten, Expressen). 1994-ig volt az Expressen nevű pletykalap munkatársa, majd 1996-ban létrehozta saját médiavállalkozását, az OTW-t. Az OTW sikeres volt és Jonasson erőfeszítéseinek köszönhetően 100 embernek tudott munkát adni. A jól működő gépezet mégis akadozott: svéd barátunknak fájni kezdett a háta és a céggel való vesződés stresszt hozott az életébe. Végül úgy döntött, hogy eladja vállalkozását és felcsap írónak. Ez bizonyult élete talán legjobb döntésének…

LASSAN LÉPDEL ELŐRE AMERIKÁBAN A FEHÉR ISTEN

Magyarország után az Egyesült Államokban kezdte szerény pályafutását Mundruczó Kornél filmje, a Fehér isten. De mit jelent az, hogy szerény? Nézzük a számokat.